“มาสด้า” จับมือ “กวงไถ่” ทุ่มเงิน 300 ลบ. เปิดโชว์รูม-ศูนย์บริการครบวงจร
“มาสด้า” ร่วมกับกลุ่ม “กวงไถ่” ทุ่มงบกว่า 300 ล้านบาท เปิดโชว์รูมและศูนย์บริการแบบครบวงจรแห่งใหม่ ย่านบางนา กม.29
“มาสด้า” ร่วมกับกลุ่ม “กวงไถ่” ทุ่มงบกว่า 300 ล้านบาท เปิดโชว์รูมและศูนย์บริการแบบครบวงจรแห่งใหม่ ย่านบางนา กม.29
8 ส.ค. 2565

มร.ทาดาชิ มิอุระ ประธานบริหาร บริษัท มาสด้า เซลส์ (ประเทศไทย) จำกัด กล่าวว่า ตลอดระยะเวลาที่ผ่านมา มาสด้ามุ่งมั่นที่จะตอบสนองความต้องการของลูกค้าให้ดียิ่งขึ้น ด้วยการยกระดับการบริการหลังการขายให้ดียิ่งขึ้นอย่างต่อเนื่อง ควบคู่กับเดินหน้าขยายเครือข่ายผู้จำหน่ายให้ครอบคลุมทุกพื้นที่ทั่วประเทศ โดยครั้งนี้ มาสด้าได้ร่วมมือกับพันธมิตร
ได้แก่ กลุ่มบริษัท กวงไถ่ ที่บริหารงานโดย นายประทีป มหากิจศิริ ซึ่งเป็นผู้ที่เชี่ยวชาญในการดำเนินธุรกิจ และอยู่ในอุตสาหกรรมรถยนต์มาอย่างยาวนานกว่า 50 ปี การเปิดโชว์รูมและศูนย์บริการแห่งใหม่บนถนนบางนาตราด กม. 29 เนื่องจากเล็งเห็นว่าทำเลนี้เป็นย่านนิคมอุตสาหกรรม โรงเรียน แหล่งชุมชนที่มีลูกค้าผู้ใช้รถยนต์มาสด้าอาศัยอยู่อย่างหนาแน่น
รวมถึงยังเป็นทำเลศักยภาพที่ในอนาคตจะมีเมกะโปรเจกต์เกิดขึ้นอีกหลายแห่ง จึงได้เล็งเห็นถึงโอกาสในการเติบโตของกลุ่มลูกค้าที่ใช้รถยนต์มาสด้าในย่านนี้ ซึ่งจากองค์ประกอบเหล่านี้แล้ว เราเชื่อว่า โชว์รูมและศูนย์บริการแห่งนี้ จะสร้างโอกาสทางการแข่งขัน และสามารถเติมเต็มความต้องการของลูกค้าในย่านนี้ได้อย่างแน่นอน
นายประทีป มหากิจศิริ ประธาน กลุ่มบริษัท กวงไถ่ กล่าวว่า กลุ่มบริษัท กวงไถ่ มีความพร้อมและได้ดำเนินธุรกิจมาอย่างมั่นคง ทำให้เรามีความพร้อมที่จะส่งมอบการบริการที่ดีที่สุดให้กับลูกค้า ซึ่งครั้งนี้ เราได้เข้าร่วมเป็นผู้จำหน่ายรถยนต์มาสด้าอย่างเป็นทางการ โดยเปิดโชว์รูมและศูนย์บริการแบบครบวงจร พร้อมศูนย์ซ่อมตัวถังและสี “มาสด้า กวงไถ่” ขึ้น บนถนนบางนา ตราด กม.29 โดยโชว์รูมแห่งนี้ ได้รับการออกแบบให้มีความทันสมัย หรูหรา พรั่งพร้อมด้วยเครื่องมือและสิ่งอำนวยความสะดวกอย่างครบครัน สามารถรองรับรถยนต์ที่มาใช้บริการได้สูงสุด 500 คันต่อเดือน และมีศักยภาพที่จะขยายเพิ่มเติมเพื่อรองรับจำนวนลูกค้าที่มาใช้บริการเพิ่มขึ้นได้ถึง 1,000 คัน
นอกจากนี้ ยังมีศูนย์ซ่อมตัวถังและสี ที่สามารถรองรับรถลูกค้าที่มาเข้าซ่อมได้ถึง 300 คันต่อเดือน จึงเชื่อว่าจะสามารถส่งมอบการบริการให้กับลูกค้าได้เพียงพอต่อความต้องการ และมอบความประทับใจให้กับลูกค้าได้อย่างครบวงจรแน่นอน
สำหรับ มาสด้า กวงไถ่ เป็นโชว์รูมแบบ 3 ชั้น ตั้งอยู่บนเนื้อที่ขนาด 4 ไร่ มีพื้นที่ใช้สอยกว่า 10,000 ตารางเมตร ประกอบไปด้วย ศูนย์บริการ 9 ช่องซ่อม รวมถึงเลนด่วนพิเศษแบบ FAST TRACK ที่ใช้เวลาเพียง 60 นาที ก็สามารถส่งมอบรถที่เสร็จสมบูรณ์กลับคืนให้ลูกค้า จึงสามารถรองรับลูกค้าที่ต้องการมาเข้ารับบริการอย่างเร่งด่วนได้นอกจากนั้น ยังมีศูนย์ซ่อมตัวถังและสี 7 ช่องซ่อม และตู้อบพ่นสี 2 ตู้ ซึ่งเครื่องมือต่างๆ ที่ใช้ในการซ่อมสีและตัวถัง ที่ได้รับการรับรองมาตรฐานจาก มาสด้า เซลส์ ประเทศไทย และมีมาตรฐานเทียบเท่ากับ OEM อีกด้วย จึงทำให้โชว์รูมแห่งนี้ เป็น ONE STOP SERVICE ที่ลูกค้ามาสด้าสามารถนำรถมาเข้ารับการบริการได้อย่างครบวงจร รวมถึงสะดวกสบายและรวดเร็ว
“หลักการทำงานของเราคือคำนึงถึงความต้องการของลูกค้าเป็นที่ตั้ง และพร้อมที่จะตอบสนองความต้องการเหล่านั้นอย่างมืออาชีพ ด้วยประสบการณ์ในการดำเนินธุรกิจรถยนต์มายาวนานกว่า 50 ปี รวมถึงศักยภาพของทีมงานและช่างผู้ชำนาญการของเราแล้ว ผมเชื่อมั่นว่า มาสด้า กวงไถ่ จะสามารถส่งมอบการบริการที่เหนือระดับให้กับลูกค้าที่มาใช้บริการ ด้วยความสะดวก รวดเร็วได้อย่างแน่นอน” นายประทีป กล่าว
โชว์รูมและศูนย์บริการ มาสด้า กวงไถ่ ตั้งอยู่ที่ 168/88 หมู่ 4 ถนนบางนา-ตราด กม.29 ตำบลบางบ่อ อำเภอบางบ่อ สมุทรปราการ เทศบาลนครสมุทรปราการ รหัสไปรษณีย์ 10560 โทร 02-707-9559 ซึ่งลูกค้าที่อยู่ในบริเวณใกล้เคียงสามารถติดต่อสอบถามเพิ่มเติม หรือนำรถมารับบริการได้แล้ววันนี้